'n Vakansie wat werk
JY LEES NOU 'n Vakansie wat werk
Ons het pas van 'n lekker vakansie teruggekeer. Springbok gejag. Gekuier en eet. Forel gevang. Gekuier en eet. Geslaap. Gekuier en eet. Gelees. Gekuier en eet ...
'n Vakansie kan werk - of nie. Min dinge is so salig soos 'n vakansie wat sy kant bring vir die lafenis waarna die siel verlang. En min dinge is so 'n foltering soos 'n vakansie wat van dag een 'n uitmergelende uitdaging is om mededingende skedules, agendas en persoonlikhede te probeer sinchroniseer.
Die waarheid is dat 'n mens juis tydens 'n vakansie besig raak met die dinge wat baie nodiger is as wat jy dink. Dis hartseer dat ons dikwels eers uit ons omgewing moet wegkom om regtig die luilekker saligheid van 'n goeie boek en 'n kaggelvuur te herontdek. Lang kuiers, saam kosmaak, ver loop, speel, lag, niksdoen, drentel op plekkies wat vir jou mooi is, in ou klere langs koue damme staan ... wat ook al vir jou soos 'n luukse voel, is dikwels juis nié dit nie.